钦定古今图书集成/明伦汇编/官常典/第128卷 > 《鲁郡颜文忠公新庙记》曹辅
## 钦定古今图书集成/明伦汇编/官常典/第128卷 > 《鲁郡颜文忠公新庙记》曹辅

鲁郡。颜文忠公有庙在琅邪之费县，距县治东北五
十里曰诸满村。室宇庳陋，岁月将圮，祀典弗著，神不
顾享。元祐六年，弘农杨君元永为邑之二年也，建言
于州曰：“按《祭法》，能御大菑，能捍大患则祀之，以劳定
国，以死勤事则祀之。”方鲁公守平原时，禄山逆状未
萌，公能揣其端。及反，河朔尽陷，独平原城守具备，与
“其从兄常山太守杲卿首倡大顺，河北诸郡倚之，以
为金城，可谓能捍大患矣。其后为奸臣所挤，临大节，
挺然不屈，竟殒贼手，可谓以死勤事矣。今庙宇不能
芘风雨，愿闻诸朝，少加崇葺，俾有司得岁时奉祀。知
军州事安定梁侯彦深下车未久，起废更弊，既以治，
睹是举也而乐之，即具以闻。”《太常典》礼以上《春官氏》
曰：“宜如请。公之远祖青、徐二州刺史盛，始自鲁居于
琅邪之临沂孝弟里，故今子孙之在琅邪者众。其十
一世孙安上者，言，县为庙地，僻在荒棘，跨岭谷、绝河
涧者六七而后至。祈自出缗钱，买地祊河之东，以徙
置之，庶几子子孙孙与其邦人奔走，承祀弗懈。”是年
十二月二十四日庙“成，杨君以书抵京师。史氏称颜
公英烈，言言如严霜烈日，可畏而仰其信然。今庙碑
将立，无文以刻之，惧不足以表忠义，劝来世，夫子其
无辞焉。”余考颜氏，盖出于邾武公之后。武公字颜，其
子友，别封于郳，为小邾子，遂以为氏。孔子之门人达
者七十有二，而颜氏有其八回，庶几得复之初九，不
远复，“无祇悔”之意，以为门人之冠。其后衣冠不绝，间
出闻人。然则公之知义明，信道笃，其渊源有自来矣。
夫人之于生死之变亦大矣，而君子处之裕然得其
所者，盖有以权其义之轻重而已。若夫义有重于生，
则不必幸其生；生有重于义，则不必致其死。故曰：“非
死之难，处死之难。”若鲁公者，学行内外，充“衍闳肆，以
发见于事业，非独一时奋不顾死以取名。故前抗禄
山之师，后拒希烈之命，不惑于生死之际，而以明君
臣之大义，可谓真知轻重大丈夫者哉！”百世之下，闻
其风者，虽乱臣逆夫，将消缩摧沮，不复芽糵于其心
矣。杨君欲发明公之义烈以诏后世，不诿于文学之
士，而猥以见属，岂以予为知言哉！乃为志其事，而系
之以铭。铭曰：“屹屹鲁公，刚实积中；学奥问博，涵演扩
充；孝友施家，发为公忠；直道以行，孰顾我躬！谗口䝟
貐，往啮其锋。禄山一呼，逆焰炽天；炎于昆冈，沸于百
川；杯水舆薪，势且莫抗。屹屹鲁公，忠诚是仗；大义凛
然，奋裾首倡。一清土门，数斩伪将；十有七州，同风顺
向；力穷功隳，英声独畅。屹屹鲁公，不戒于刚。婉娈媢
嫉，假手虎狼。公在臲卼，得困之义。有严分守，卒遂吾
志。屹屹鲁公，风于百世。美轮美奂，鲁庙翼翼。孰作新
之，守令其职。禋祀苾芬，子孙是式。屹屹鲁公，与山无
极。”

===成化二十年封六十一代嫡孙颜公𬭎翰林院===

《世袭五经博士制　　　　　　》·明·宪宗

敕曰：“朝廷置《五经》博士于翰林，所以资讲读、备顾问
也。故有授是职而不任其事者，亦必得人焉。尔翰林
院五经博士颜公𬭎，乃颜子六十一代孙，生禀清资，
世传贤裔。宜膺褒命，以贵厥宗。是用进阶修职郎，锡
之敕命，以为尔荣。尔往懋哉，毋忝朕命。”